Lynge Jakobsen er et velkendt navn for de fleste i Nordjylland. I særdeleshed blandt dem, der interesserer sig for fodbold. Klubikonet har været med til at opnå store succeser med AaB - heriblandt mesterskaberne i 1999 og i 2008, men der har også været nedture undervejs. 2011 var én lang mareridtssæson, indtil Esbjergs daværende angriber Tim Janssen reddede AaB fra nedrykning med et mål til 2-2 i det 88. minut mod Randers i sidste spillerunde i Superligaen. Lige nu er det imidlertid ikke en fodboldmæssig nedtur, som den 71-årige Lynge Jakobsen gennemlever. I stedet kæmper han med sygdom på den personlige front. AaB-manden er nemlig syg med kræft. - Jeg skranter lidt ind imellem. Men det gør jeg ikke noget ud af at fortælle noget om, lyder det på vanlig nordjysk manér fra Lynge Jakobsen i Radio4-programmet Fremkaldt med Claus Elgaard. Engagerer sig stadigvæk i AaB Og kræften er kommet for at blive. - Det går ikke væk. Men det har stået stille et stykke tid, og så længe det gør det, er jeg glad, siger han og tilføjer, at man i hans familie ikke pylrer over sådan noget. I stedet glæder han sig over, at det altid er de ældste i familien, der er gået bort først. Trods sygdom hjælper Lynge Jakobsen fortsat til, hvor han kan i AaB-regi. Indtil 2021 var han amatørafdelingens repræsentant i bestyrelsen. Trods stoppet har han stadigvæk sin daglige gang i klubben. Lynge Jakobsen var en ledende figur i AaB fra 1996-2013. AaB-legenden har også selv optrådt for klubbens førstehold i slutningen af 1960'erne og i 1970'erne, hvor han blev den første AaB'er, der kom på kontrakt.
AaB's tidligere mangeårige sportschef og sportsdirektør har uhelbredelig kræft.